Republica Moldova a închis toate cazinourile şi sălile de jocuri de noroc din ţară pentru încălcări repetate ale legii. Vorbim de 159 de localuri pe care oamenii legii le-au sigilat noaptea trecută. În plus, au fost suspendate licenţele a 65 de agenţi economici cu afaceri în domeniul jocurilor de noroc.

Ei sunt acuzaţi de încălcarea legislaţiei în domeniul licenţierii şi de evaziune fiscală. Procurorii anticorupţie au decis şi reţinerea a cinci angajaţi ai Camerei de Licenţiere de Stat. Dacă vor fi găsiţi vinovaţi, ei riscă până la 10 ani de închisoare.

Anchetatorii spun că prejudiciul adus bugetului de stat în acest caz este estimat la 3 milioane de lei. În total, în Republica Moldova aveau avize de funcţionare 320 de săli de noroc şi cazinouri, însă doar cele închise noaptea trecută mai aveau activitate.